Sekolah Menengah Kebangsaan King George V

Sekolah Menengah Kebangsaan King George V (singkatan: SMK KGV) merupakan sebuah sekolah menengah harian berprestij yang terletak di Seremban, Negeri Sembilan. Ditubuhkan pada 15 Januari 1923, sekolah ini merupakan antara institusi pendidikan tertua di Malaysia dan memegang status sebagai Sekolah Berprestasi Tinggi (SBT) serta Sekolah Kluster Kecemerlangan. Berdasarkan kepentingan sejarah dan seni binanya yang signifikan, SMK KGV telah diwartakan sebagai Warisan Kebangsaan di bawah Akta Warisan Kebangsaan 2005. 

Sepanjang lebih satu abad penubuhannya, SMK KGV dikenali melalui tradisi kecemerlangan akademik dan kokurikulum yang konsisten. Sekolah ini berperanan penting sebagai institusi elit yang melahirkan ramai tokoh kepimpinan, profesional, dan intelektual negara yang dikenali secara kolektif dengan gelaran "Georgians". Dengan semangat yang terkandung dalam cogan kata, Veni, Vidi, Vici, SMK KGV terus melestarikan legasi kecemerlangannya dalam sistem pendidikan kebangsaan sehingga kini.

 Sejarah 

 Penubuhan Awal (1923–1927) 
Sekolah ini asalnya ditubuhkan sebagai Sekolah Inggeris Bantuan Kerajaan (Government-aided English School atau GES) pada 15 Januari 1923. Pada peringkat awal, sekolah ini tidak mempunyai bangunan sendiri dan beroperasi secara sementara di sebuah bangunan stor di Stesen Keretapi Sungai Ujong (kini Stesen Keretapi Seremban).

Guru Besar pertama ialah Encik Chin Meow Cheong, yang mengetuai tenaga pengajar seramai sembilan orang dengan kemasukan awal 125 orang pelajar. Disebabkan lokasinya di stesen kereta api, jadual waktu persekolahan pada masa itu disusun secara unik mengikut jadual perjalanan kereta api bagi memudahkan pelajar yang berulang-alik dari kawasan luar bandar.

 Perpindahan ke Bukit Hose dan Perasmian (1928) 
Transformasi daripada GES kepada KGV bermula secara rasmi pada 7 Oktober 1926 melalui pembinaan blok bangunan baharu di atas tapak bukit di Jalan Hose (kini Jalan Za'aba). Bangunan utama ini siap dibina pada akhir tahun 1927 dengan kos keseluruhan sebanyak $221,337.82.

Pada 23 April 1928, bangunan tersebut telah dirasmikan oleh Setiausaha Tanah Jajahan, W.G. Ormsby-Gore. Majlis gilang-gemilang tersebut turut dihadiri oleh tokoh-tokoh kenamaan termasuk:
 DYMM Tuanku Muhammad ibni al-Marhum Tuanku Antah (Yang di-Pertuan Besar Negeri Sembilan).
 Sir Hugh Clifford (Pesuruhjaya Tinggi Negeri-Negeri Melayu Bersekutu).
 Sir R.O. Winstedt (Pengarah Pendidikan Negeri-Negeri Melayu Bersekutu).

Sekolah ini dinamakan sempena raja British yang memerintah ketika itu, iaitu Raja George V. Tarikh perasmian tersebut juga bersamaan dengan sambutan Hari St. George.

 Era Perang Dunia Kedua (1941–1945) 
Pada tahun 1941, semasa meletusnya Perang Dunia Kedua, bangunan sekolah ini telah dijadikan markas dan ibu pejabat oleh Tentera Daraja Australia. Keadaan ini memaksa para pelajar dipindahkan sementara ke bangunan Kelab Negeri Sembilan serta bangunan Kelab Melayu di Jalan Lemon (kini Jalan Tuanku Munawir).

Semasa Pendudukan Jepun di Tanah Melayu, sesi persekolahan terhenti dan bangunan ini dijadikan ibu pejabat Kempeitai (Polis Tentera Jepun) bagi daerah Seremban di bawah kendalian Regimen Miyazaki Butai. Sejurus selepas kekalahan Jepun pada Ogos 1945, pihak Pentadbiran Tentera British (BMA) mengambil alih bangunan tersebut untuk digunakan sebagai hospital tentera (General Military Hospital) selama enam bulan. Sekolah King George V akhirnya kembali beroperasi secara rasmi untuk tujuan pendidikan pada tahun 1946.

 Era Pasca Merdeka dan Pembangunan Moden 
Selepas kemerdekaan (1957), nama sekolah diselaraskan kepada Sekolah Menengah Kebangsaan King George V. Sekolah ini terus berkembang sebagai institusi pendidikan perdana yang diiktiraf sebagai:
 Sekolah Kluster Kecemerlangan (Bahasa Inggeris dan Ragbi)
 Sekolah Berprestasi Tinggi (SBT)

Pada tahun 2023, SMK King George V telah menyambut ulang tahun ke-100 (Centenary) penubuhannya yang dihadiri oleh alumni dan tokoh negara, menandakan satu abad sumbangan sekolah ini dalam melahirkan modal insan cemerlang.

 Keunikan Senibina dan Kemudahan 

 Blok Utama dan Menara Jam 
Ciri paling ketara SMK KGV ialah blok utamanya yang bercirikan seni bina kolonial Public Works Department (PWD) Classicism. Bangunan berbentuk 'E' ini mempunyai koridor (verandah) yang lebar, siling tinggi, dan gerbang yang direka khusus untuk menyesuaikan dengan iklim tropika. 

Mercu tanda utama sekolah ialah Menara Jam yang terletak di bahagian tengah blok utama. Jam tersebut diimport khas dari Gillett & Johnston, sebuah firma pembuat jam dan loceng terkemuka yang berpusat di Croydon, England.

 Terowong Pejalan Kaki 
Antara mercu tanda unik SMK King George V ialah kewujudan sebuah terowong pejalan kaki bawah tanah yang menghubungkan blok akademik utama dengan padang sekolah (Georgian Green). Terowong yang merentasi bawah Jalan Za'aba (dahulunya Hose Road) ini dibina khusus bagi menjamin keselamatan pelajar daripada kesesakan lalu lintas. Infrastruktur bersejarah ini masih kekal utuh, berfungsi, dan digunakan secara aktif oleh warga sekolah sehingga ke hari ini, menjadikannya satu-satunya sekolah di Negeri Sembilan yang mempunyai kemudahan sedemikian.

 Kolam Renang 
SMK KGV merupakan antara segelintir sekolah harian di Malaysia yang mempunyai kolam renang sendiri di dalam kawasan sekolah. Pembinaan prasarana ini mencerminkan visi awal institusi dalam mengimbangi kecemerlangan akademik dengan pembangunan sukan akuatik. Kemudahan ini telah dirasmikan pada 23 Jun 1962 oleh DYMM Tuanku Munawir ibni Almarhum Tuanku Abdul Rahman, Yang di-Pertuan Besar Negeri Sembilan pada ketika itu.

 Padang Sekolah 
Georgian Green merupakan gelaran ikonik bagi padang utama SMK King George V yang menjadi nadi kepada aktiviti sukan dan pembangunan jati diri para pelajar. Padang ini dianggap sebagai "padang keramat" yang menyaksikan lahirnya ramai jaguh sukan, khususnya dalam bidang ragbi dan olahraga. Pasukan ragbi sekolah ini yang dikenali dengan gelaran "The Dragons" merupakan antara pasukan sekolah yang paling digeruni di Malaysia dengan sejarah kejuaraan yang panjang dalam kejohanan MSSM dan jemputan antarabangsa.

 Senarai Pengetua 
Berikut merupakan senarai pengetua yang pernah berkhidmat di SMK King George V sejak penubuhannya pada tahun 1923.

 Bil.  Nama Pengetua  Tempoh Berkhidmat Bil.  Nama Pengetua  Tempoh Berkhidmat 1  Encik Chin Meow Cheong  1923 – 1928  22  Encik Cheah Cheng Eam  1961 2  Encik M. Wheatley  1928 – 1929  23  Encik N.S.R. Bickers  1961 – 1965 3  Encik E.H. Willson  1929 – 1932  24  Encik P. Navarathnarajah  1965 – 1968 4  Encik R.J. Huddie  1932 – 1934  25  Encik K. Anandarjah  1968 – 1970 5  Encik F. Cobb  1934  26  Encik Lim Leng Lee  1970 – 1976 6  Encik C.A. Scott  1934 – 1935  27  Encik Ahmad Dahan  1976 – 1980 7  Encik D. Roper  1935 – 1936  28  Encik Hashim Jasa  1980 – 1982 8  Encik O.G. Williams  1936 – 1941  29  Tuan Haji Mohd Zain bin Rais  1982 – 1989 9  Encik E.M.F. Payne  1941 – 1945  30  Tuan Haji Mohd Taib bin Hussin  1989 – 1995 10  Encik Chin Meow Cheong  1945 – 1946  31  Tuan Haji Ramlan bin Sulaiman  1995 11  Encik E.M.F. Payne  1946 – 1948  32  Tuan Haji Mokhtar bin Mentol  1995 – 1996 12  Encik P.L. Shaw & Encik L.I. Lewis  1948 – 1949  33  Tuan Haji Madzlan bin Borhan  1996 – 1997 13  Encik G.P. Dartford  1949 – 1950  34  Encik Shahidan bin Mokhtar  1997 – 1999 14  Encik A.L. McCorkindale  1950 – 1952  35  Encik Samsuddin bin Hamidan  1999 – 2007 15  Encik Sutcliffe  1952 – 1955  36  Tuan Haji Zakaria bin Mohd Zin  2007 – 2012 16  Encik S. Thambiah  1955 – 1956  37  Tuan Haji Mohd bin Md Isa  2012 – 2017 17  Encik P. Gunaratnam  1956  38  Tuan Haji Mohd Razib bin Jamaludin  2017 – 2020 18  Encik J.E.B. Ambrose  1956 – 1957  39  Tuan Haji Roslin bin Balia  2020 – 2021 19  Encik W.V. Hobson  1957 – 1958  40  Tuan Haji Ezaiddin bin Hussain  2021 – 2024 20  Encik R. Vivekananda  1958 – 1961  41  Dr. Mohd Fadzil bin Jamil  2024 21  Encik Tan Seng Chye  1961  42  Tuan Haji Murad bin Nordin  2024 – kini

 Identiti Sekolah 

 Visi dan Misi 
Sebagai sebuah sekolah di bawah naungan Kementerian Pendidikan Malaysia (KPM), SMK King George V (KGV) mendokong aspirasi nasional bagi melahirkan modal insan yang kompetitif di peringkat global.
 Visi: Pendidikan Berkualiti, Insan Terdidik, Negara Sejahtera.
 Misi: Melestarikan Sistem Pendidikan yang Berkualiti untuk Membangunkan Potensi Individu bagi Memenuhi Aspirasi Negara.

 Falsafah Pendidikan Kebangsaan 
Pihak sekolah komited dalam merealisasikan Falsafah Pendidikan Kebangsaan untuk melahirkan insan yang seimbang dari segi intelek, rohani, emosi, dan jasmani (JERI) berdasarkan kepercayaan dan kepatuhan kepada Tuhan.

 Moto dan Tagline 
Moto sekolah menggunakan bahasa Latin yang dipetik daripada ungkapan terkenal pemerintah Rom, Julius Caesar:
 Moto: Veni, Vidi, Vici (Aku datang, aku lihat, aku tawan).
 Tagline: Georgians: The Pinnacle of Excellence (Georgians: Puncak Kecemerlangan).

 Lencana 
Lencana SMK King George V telah melalui beberapa fasa evolusi reka bentuk sejak awal penubuhannya. Secara sejarahnya, lencana ini diinspirasikan secara langsung daripada dua tokoh utama:
 Raja George V (George Frederick Ernest Albert): pemerintah Empayar British sewaktu sekolah ini diasaskan. Nama sekolah dan elemen tertentu pada lencana berfungsi sebagai penghormatan kepada baginda.
 St. George (Georgios dari Lydda): imej seorang satria berkuda yang sedang menewaskan seekor naga merupakan adaptasi daripada ikonografi St. George. Penggunaan simbol ini adalah disebabkan tarikh perasmian sekolah jatuh pada 23 April, bersamaan dengan Hari Santo George di England.

 Maksud Lencana 
 Warna 
Warna-warna utama pada lencana iaitu biru, putih, dan merah merupakan lambang pertalian sejarah antara sekolah ini dengan Empayar British. Gabungan warna tersebut diambil secara langsung daripada warna bendera Union Jack. Warna kuning melambangkan ketaatsetiaan yang tidak berbelah bahagi kepada institusi beraja di Malaysia.

 Visual 
Terdapat tiga komponen utama pada reka bentuk lencana:
 Satria Berkuda dan Naga: Memaparkan imej seorang pahlawan berkuda yang sedang menewaskan seekor naga. Imej ini merupakan satu metafora yang melambangkan kebaikan sentiasa mengatasi kejahatan.
 Mahkota: Terletak pada bahagian atas lencana sebagai simbol kedaulatan dan tanda ketaatsetiaan yang tidak berbelah bahagi kepada institusi beraja.
 Angka Rom 'V': Merupakan representasi angka lima (5) dalam sistem angka Rom, yang merujuk kepada Raja George V.

 Evolusi Reka Bentuk 

 Isu Simbol Salib: Reka bentuk awal lencana ini pernah menimbulkan kontroversi kerana penggunaan tanda palang yang merupakan Saint George's Cross (Salib St. George) daripada Bendera England. Bagi menghormati sensitiviti tempatan, simbol ini telah diubah.
 Versi Ringkas: Ekoran perubahan tersebut, lencana sekolah pernah diubah kepada reka bentuk yang lebih ringkas tanpa imej pahlawan dan naga. Walau bagaimanapun, reka bentuk ini dianggap tidak mencerminkan identiti sekolah dengan kuat.
 Reka Bentuk Terkini: Pihak sekolah akhirnya kembali menggunakan reka bentuk asal (pahlawan berkuda), namun simbol palang telah digantikan dengan huruf 'V' yang merujuk kepada Raja George V. 

 Lagu Sekolah 
Lagu SMK King George V (KGV) merupakan simbol keagungan tradisi sekolah tersebut sebagai sebuah institusi pendidikan premier. Lagu ini telah dizahirkan pada tahun 1969 hasil inisiatif Pengetua ketika itu, En. K. Anandarajan. Melodi lagu ini merupakan hasil gubahan muzik oleh Dr. Arne (Thompson), manakala penggubalan serta susunan lagunya dilakukan oleh Peter Ng Kong Choon, F.R.S.A. (London). Senikata lagu pula adalah hasil nukilan bersama Peter Ng Kong Choon dan En. K. Anandarajan.

We Georgians faithfully shall serve
Our King and Country
On land and sea wherever Georgians be
We proudly fly the school banner high
Our school brings joy no words
Can tell how we honour thee

United we are together or apart
Forever contributing ideas to progress
Sing our school song
Brings memory so sweet
With gratitude so deep we hail thee

We Georgians faithfully shall serve
Our King and country till eternity

Pautan lagu sekolah SMK King George V (Versi Orkestra)

 Kurikulum 

 Sistem Aliran Kelas 
 Bil  Nama Kelas  Tokoh Pemerintah / Negeri  Catatan 1  Abu Bakar  Sultan Abu Bakar (Johor)   2  Alauddin  Sultan Alauddin Riayat Shah (Melaka)   3  Iskandar  Sultan Iskandar Shah (Perak)   4  Izzudin  Sultan Yussuff Izzuddin Shah (Perak)   5  Melewar  Raja Melewar (Negeri Sembilan)   6  Muzaffar  Sultan Muzaffar Shah (Melaka)   7  Hishamuddin  Sultan Hisamuddin Alam Shah (Selangor)  Khusus untuk Kelas Aliran Agama (KAA) -  Diyauddin  Sultan Dhiauddin Mukarram Shah II (Kedah)  Dimansuhkan sejak tahun 2002

 Program Bahasa Tambahan 
 Bahasa  Peringkat / Pensijilan  Catatan Bahasa Perancis  DELF (Tahap A1, A2, B1)  Di bawah program bahasa antarabangsa Bahasa Arab  SPM (Elektif)  Wajib bagi pelajar Kelas Aliran Agama (KAA) Bahasa Cina  SPM (Elektif)  Terbuka kepada pelajar (Aliran Elektif Bahasa) Bahasa Tamil  SPM (Elektif)  Terbuka kepada pelajar (Aliran Elektif Bahasa)

 Mata Pelajaran Elektif Menengah Atas (KSSM) 
 Bidang  Mata Pelajaran Elektif STEM (Sains Tulen)  Fizik, Kimia, Biologi, Matematik Tambahan STEM (Teknikal)  Grafik Komunikasi Teknikal (GKT) Sastera Ikhtisas  Prinsip Perakaunan, Ekonomi Kemanusiaan & Seni  Pendidikan Seni Visual (PSV) Pengajian Islam (KAA)  Pendidikan Al-Quran dan As-Sunnah (PQS), Pendidikan Syariah Islamiah, Bahasa Arab Bahasa & Sastera  Bahasa Cina, Bahasa Tamil

 Kokurikulum 
Pencapaian kokurikulum merupakan antara teras utama di SMK King George V. Pelajar diwajibkan menyertai satu unit daripada setiap kategori berikut: Pasukan Badan Beruniform, Kelab/Persatuan, serta Sukan/Permainan.

 Pasukan Badan Beruniform 
 Bil  Nama Unit  Catatan 1  Pengakap  Terkenal sebagai pasukan Pengakap 01 Seremban. 2  Persatuan Bulan Sabit Merah (PBSM)   3  Kadet Remaja Sekolah (KRS)   4  Kadet Polis   5  Kadet Bomba dan Penyelamat   6  Pasukan Kadet Bersatu Malaysia (PKBM Darat)   7  Pandu Puteri   8  Renjer Puteri   9  Puteri Islam   10  Taekwondo  Seni bela diri.

 Kelab dan Persatuan 
 Kategori  Nama Persatuan / Kelab Bahasa & Komunikasi  Persatuan Bahasa Melayu, Persatuan Bahasa Inggeris, Persatuan Bahasa Cina, Persatuan Bahasa Tamil, Persatuan Bahasa Arab, Persatuan Bahasa Perancis STEM & Inovasi  Persatuan STEM, Kelab Robotik, Kelab Rekacipta, Kelab Formula 1 Seni & Budaya  Persatuan Seni Visual, Kelab Seni Foto, Kelab Seni Budaya Kemasyarakatan & Patriotisme  Kelab Malaysiaku, Kelab Alam Sekitar, Kelab Kitar Semula, Kelab Pencegahan Jenayah, Kelab Keselamatan Jalan Raya Akademik & Kerjaya  Persatuan Sejarah dan Geografi, Persatuan Agama Islam, Kelab Kerjaya Kepemimpinan & Perkhidmatan  Kelab Koperasi, Kelab SPBT (Skim Pinjaman Buku Teks), Kelab Pelancongan, Kelab Tunas Niaga, Persatuan RBT

 Sukan dan Permainan 
 Kategori  Jenis Sukan Sukan Berpasukan  Bola Sepak, Rugbi, Hoki, Bola Keranjang, Kriket, Sepak Takraw Sukan Gelanggang  Badminton, Bola Tampar, Bola Baling, Bola Jaring, Pingpong, Sofbol Sukan Elit & Individu  Memanah, Petanque, Tenpin Boling, Catur, Renang Sukan GST  Golf, Skuasy, Tenis

 Alumni 
Bekas pelajar SMK King George V, Seremban dikenali secara rasmi sebagai Old Georgians. Golongan alumni ini memainkan peranan besar melalui Persatuan Bekas Pelajar SMK King George V (OGA) dalam menyokong pembangunan prasarana dan kecemerlangan sekolah.Antara alumni SMK King George V yang terkemuka termasuklah tokoh-tokoh berikut:

 Tokoh Berdasarkan Kepimpinan dan Tadbir Urus No.  Nama Tokoh  Jawatan Utama / Peranan 1  Tuanku Muhriz ibni Almarhum Tuanku Munawir  Yang di-Pertuan Besar Negeri Sembilan ke-11 2  Dato' Klana Petra Dato' Haji Mubarak bin Dohak  YTM Undang Luak Sungai Ujong ke-11 3  YTM Tunku Syed Razman bin Tunku Syed Idrus Al Qadri  Tunku Besar Tampin ke-8 4  Tun Dato' Maha Kurnia Abdul Malek bin Yusuf  Mantan Menteri Besar Negeri Sembilan pertama & Yang di-Pertua Negeri Melaka kedua 5  Tan Sri Dato' Seri Dr. Fong Chan Onn  Mantan Menteri Sumber Manusia Malaysia 6  Datuk Fauziah Mohd Taib  Mantan Duta Besar Malaysia ke Belanda 7  Dato' Hamdan Adnan  Mantan Pesuruhjaya SUHAKAM 8  Tan Sri Dato' Seri Haji Azam Baki  Ketua Pesuruhjaya Suruhanjaya Pencegahan Rasuah Malaysia (SPRM) 9  Tan Sri Dato' Seri Utama Hashim Aman  Mantan Ketua Setiausaha Negara (1982–1984) 10  Tan Sri Dato’ Dr. Mohd Rashdan Haji Baba  Naib Canselor pertama Universiti Putra Malaysia (UPM) 11  Tan Sri Dato' Prof. Hamzah Sendut  Naib Canselor pertama Universiti Sains Malaysia (USM)

 Tokoh Berdasarkan Seni, Sukan dan Pencapaian No.  Nama Tokoh  Pencapaian / Sumbangan Utama 1  Abdul Latiff Haji Mohiden  Sasterawan, seniman, dan tokoh seni lukis negara (ALMA) 2  Dato’ Punch Gunalan  Legenda badminton kebangsaan dan dunia 3  Suki Low Sook Yee  Juara musim pertama rancangan realiti One in a Million 4  Shuhaimi Baba  Pengarah filem tersohor dan pemenang Anugerah Seri Angkasa 5  Datin Fadilah Mansor  Pelakon veteran prolifik industri drama dan filem Malaysia 6  Tan Sri Dato' Seri P. Alagendra  Atlet Olimpik (Hoki) dan mantan pegawai kanan PDRM 7  Sheikh Ali bin Sheikh Mohamed  Atlet Olimpik (Hoki) di Olimpik Melbourne 1956 8  Salina Yusoff  Pemenang pingat emas lumba basikal, Sukan SEA Bangkok 1985

 Lihat juga 
 Senarai sekolah menengah di Malaysia

 Rujukan 

 Pautan luar 
KGV Online (Laman Web Rasmi)
Facebook Sekolah Menengah Kebangsaan King George V 
Facebook SMK King George V Seremban Old Georgian Association (OGA)

King George V
Kategori:Sekolah menengah kebangsaan di Negeri Sembilan
Kategori:Tarikan pelancong di Negeri Sembilan